Lions-eindstryder in Sharks-span téén Goue LeeusAkker van der Merwe (Foto: Facebook) ʼn Week gelede het hy nog in Johannesburg vir die Lions teen die Crusaders in die Superrugby-eindstryd gespeel; Saterdag speel hy waarskynlik op die einste Ellispark vir die Sharks téén die Goue Leeus in die Curriebekerreeks. Dis die vreemde paaie wat beroepsrugby loop, en die man waarna verwys word, is Akker van der Merwe, wat na verwagting op die Sharks se bank sal wees vir die botsing teen die Leeus. Die besoekers se afrigter, Robert du Preez, moet nog uitsluitsel oor sy bankspelers gee. Hy het heelwat verander aan die agterlyn wat die Blou Bulle op Loftus Versfeld geklop het, maar die agttal onveranderd behou. Die 36-jarige Springbok Odwa Ndungane vervang Kobus van Wyk op die regtervleuel; en Lukhanyo Am skuif na buitesenter in Jeremy Ward se plek, met Marius Louw wat op binnesenter ingesluit is. ʼn Nuwe skakelpaar, Benhard Janse van Rensburg en Cameron Wright, vervang Innocent Radebe en Michael Claassens. 15. Garth April, 14. Odwa Ndungane, 13. Lukhanyo Am, 12. Marius Louw, 11. Sbu Nkosi, 10. Benhard Janse van Rensburg, 9. Cameron Wright, 8. Tera Mtembu, 7. Jacques Vermeulen, 6. Keegan Daniel, 5. Ruan Botha (kaptein), 4. Tyler Paul, 3. Ross Geldenhuys, 2. Franco Marais, 1. Thomas du Toit. Bank (uit): Akker van der Merwe, Innocent Radebe, Juan Schoeman, John-Hubert Meyer, Jean Droste, Louis Schreuder, Michael Claassens, Mzamo Majola, Wian Vosloo.